ΚΑΝΟΝΙΣΜΟΣ (ΕΟΚ) αριθ. 2038/93 ΤΗΣ ΕΠΙΤΡΟΠΗΣ της 27ης Ιουλίου 1993 περί των λεπτομερών κανόνων εφαρμογής του κανονισμού (ΕΟΚ) αριθ. 1658/93 του Συμβουλίου για την καθιέρωση ειδικών μέτρων για τους παραγωγούς κεφαλοπόδων που είναι εγκατεστημένοι στις Καναρίους Νήσους

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1658/93 του Συμβουλίου της 24ης Ιουνίου 1993 για την καθιέρωση ειδικού μέτρου για τους παραγωγούς κεφαλοπόδων οι οποίοι είναι εγκατεστημένοι στις Καναρίους Νήσους (1), και ιδίως το άρθρο 2,

τον κανονισμό (ΕΟΚ) αριθ. 3813/92 του Συμβουλίου της 28ης Δεκεμβρίου 1992 σχετικά με τη λογιστική μονάδα και τις ισοτιμίες μετατροπής που πρέπει να εφαρμόζονται στα πλαίσια της κοινής γεωργικής πολιτικής (2), και ιδίως το άρθρο 6,

Εκτιμώντας:

ότι με τον κανονισμό (ΕΟΚ) αριθ. 1658/93 θεσπίζεται ετήσια ενίσχυση των παραγωγών κεφαλοπόδων οι οποίοι είναι εγκατεστημένοι στις Καναρίους Νήσους-

ότι, για την ορθή διαχείριση του καθεστώτος ενίσχυσης, είναι σκόπιμο να προβλεφθεί ότι η ενίσχυση χορηγείται στις οργανώσεις παραγωγών-

ότι είναι αναγκαίο να προβλεφθεί η δυνατότητα πληρωμής προκαταβολής η οποία πρέπει να εξαρτάται από τη σύσταση εγγύησης εκ μέρους του αιτούντος την προκαταβολή-

ότι είναι ανάγκη να προσδιοριστούν και να προσαρμοσθούν τα γενεσιουργά αίτια του γεωργικού συντελεστή μετατροπής τα προβλεπόμενα στα άρθρα 10 και 12 του κανονισμού (ΕΟΚ) αριθ. 1068/93 της Επιτροπής (3), ώστε να συνεκτιμώνται οι όροι χορήγησης της ενίσχυσης-

ότι οι εθνικές αρχές πρέπει να προβλέπουν τα κατάλληλα μέτρα ελέγχου προκειμένου να διασφαλίζεται η τήρηση των όρων χορήγησης της ενίσχυσης-

ότι ο κανονισμός (ΕΟΚ) αριθ. 1658/93 εφαρμόζεται από 1ης Ιανουαρίου 1993- ότι, συνεπώς, ο παρών κανονισμός πρέπει επίσης να εφαρμόζεται από την ίδια αυτή ημερομηνία-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Προϊόντων Αλιείας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός θεσπίζει τους λεπτομερείς κανόνες εφαρμογής σχετικά με τη χορήγηση ετήσιας ενίσχυσης, για μια μεταβατική περίοδο, στους παραγωγούς κεφαλοπόδων που είναι εγκατεστημένοι στις Καναρίους Νήσους.

Άρθρο 2

Η ενίσχυση χορηγείται στις οργανώσεις παραγωγών οι οποίες αναλαμβάνουν να προβούν στην κατανομή της μεταξύ των παραγωγών μελών τους βάσει των πραγματικά παραγόμενων και διατιθέμενων στο εμπόριο ποσοτήτων για λογαριασμό των παραγωγών.

Άρθρο 3

1. Οι ενδιαφερόμενες οργανώσεις παραγωγών μπορούν να ζητούν προκαταβολή επί της ετήσιας ενίσχυσης μέχρι ποσοστού 50 % του ανωτάτου ορίου που προβλέπεται στο άρθρο 1 παράγραφος 2 του κανονισμού (ΕΟΚ) αριθ. 1658/93, με βάση τον μέσο όρο της παραγωγής των μελών τους κατά τα τρία τελευταία έτη, εφόσον έχουν συστήσει εγγύηση ίση προς 110 % της προκαταβολής.

Η αίτηση για προκαταβολή επί της ετήσιας ενίσχυσης πρέπει να υποβάλλεται στον οργανισμό παρέμβασης το αργότερο από την 1η Μαΐου κάθε έτους για την εκάστοτε θεωρούμενη περίοδο, ενώ για το 1993 η ημερομηνία αυτή είναι η 1η Αυγούστου. Ο οργανισμός παρέμβασης καταβάλλει την προκαταβολή στις οργανώσεις παραγωγών το αργότερο δύο μήνες μετά την παραλαβή της αίτησης.

Ο γεωργικός συντελεστής μετατροπής που εφαρμόζεται επί της προκαταβολής και της εγγύησης είναι ο συντελεστής που ισχύει την ημέρα υποβολής της αίτησης.

2. Οι οργανώσεις παραγωγών υποβάλλουν στον οργανισμό παρέμβασης, πριν την 1η Μαΐου που έπεται του εκάστοτε θεωρούμενου έτους, αίτηση για την καταβολή του υπολοίπου κατανεμημένη αναλόγως των επιλέξιμων ποσοτήτων οι οποίες διατίθενται στο εμπόριο κάθε μήνα στη διάρκεια του εν λόγω έτους.

Ο οργανισμός παρέμβασης καταβάλλει το υπόλοιπο εντός διμήνου από της υποβολής της αιτήσεως.

Ο γεωργικός συντελεστής μετατροπής που εφαρμόζεται επί της ενίσχυσης για τις επιλέξιμες ποσότητες που διατίθενται στο εμπόριο κάθε μήνα είναι ο συντελεστής που ισχύει την πρώτη ημέρα του εν λόγω μηνός. Το υπόλοιπο που καταβάλλεται ισούται προς το σύνολο της οφειλόμενης ενίσχυσης, εκφρασμένης σε εθνικό νόμισμα, μειωμένης κατά το ποσό της προκαταβολής εκφρασμένο σε εθνικό νόμισμα.

Άρθρο 4

1. Οι αρμόδιες εθνικές αρχές θεσπίζουν μέτρα ελέγχου βάσει των οποίων διαπιστώνεται κατά πόσο οι παραγωγοί στους οποίους καταβάλλεται η ενίσχυση την δικαιούνται πραγματικά.

2. Για τις ανάγκες των ελέγχων, οι ενδιαφερόμενες οργανώσεις παραγωγών τηρούν τα λογιστικά όσον αφορά την παραγωγή και την εμπορία των προϊόντων που είναι επιλέξιμα για την ενίσχυση, και κοινοποιούν ανά τρίμηνο στις αρμόδιες αρχές του κράτους μέλους τις αναγκαίες για τους ελέγχους πληροφορίες.

3. Τα λεπτομερερή στοιχεία που πρέπει να εμφαίνονται στα λογιστικά καθώς και οι πληροφορίες που κοινοποιούνται στις αρμόδιες αρχές θεσπίζονται από το κράτος μέλος.

4. Οι εθνικές αρχές διαβιβάζουν στην Επιτροπή ετήσια έκθεση σχετικά με τις ποσότητες και τιμές παραγωγής και διάθεσης στο εμπόριο και την κατάσταση των αποθεμάτων καθώς και σχετικά με τις επιλέξιμες ποσότητες για τις οποίες υπήρχε πράγματι δικαίωμα καταβολής της ενίσχυσης, από την οποία έκθεση αποδεικνύεται ότι τηρούνται οι προβλεπόμενοι στο άρθρο 1 παράγραφος 2 του κανονισμού (ΕΟΚ) αριθ. 1658/93 όροι, εντός τριμήνου μετά τη λήξη της περιόδου για την οποία χορηγείται η ενίσχυση.

Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Ιουλίου 1993.

Για την Επιτροπή

Γιάννης ΠΑΛΑΙΟΚΡΑΣΣΑΣ

Μέλος της Επιτροπής

(1) ΕΕ αριθ. L 158 της 30. 6. 1993, σ. 9.

(2) ΕΕ αριθ. L 387 της 31. 12. 1992, σ. 1.

(3) ΕΕ αριθ. L 108 της 1. 5. 1993, σ. 106.